মানুষ নিজের অনুভূতি ভাষায় প্রকাশ করতে পারে। কিন্তু অবলা জীবদের ক্ষেত্রে তো তা নয়। তাদের আচরণেই প্রকাশ পায় অনুভূতির। সম্প্রতি আমেরিকার পোটওয়াটমি চিড়িয়াখানায় কাঁচের ঘরে বন্দি একটি বাঘের আচরণ দেখে হতবাক বিশ্বের হাজার হাজার মানুষ। চিড়িয়াখানায় বেড়াতে আসা এক অন্তঃসত্ত্বাকে দেখে কাঁচের দেওয়ালের ওপার থেকেই যেভাবে নিজের খুশি প্রকাশ করতে লাগলেন বাঘমামা, তা সত্যিই অভিনব।   
গোটা ঘটনার ভিডিও আপাতত ভাইরাল নেটদুনিয়ায়। ভিডিওটি তুলেছেন ব্রিটনি ওসবোর্ন নামে এক মার্কিন মহিলা। নিজের অন্তঃসত্ত্বা বোন নাতাশাকে নিয়ে ওই চিড়িয়াখানায় বেড়াতে গিয়েছিলেন তিনি। প্রথমে যখন বাঘের খাঁচার সামনে দিয়ে তাঁরা যান, কোনও বাঘই জেগে ছিল না। পরে নাতাশা দেখতে পান একটি বাঘ জেগে সামনের দিকে এগিয়ে আসছে। দেখেই তিনি বাঘের ঘরের সামনে চলে যান সেলফি তুলতে। কাঁচ দিয়ে ঘেরা ঘরের বাইরে নাতাশাকে দেখেই এগিয়ে আসে বাঘটি। তাঁর গর্ভের কাছে মুখ নিয়ে গিয়ে ঘষতে থাকে। প্রথমে ভয় পেলেও পরে এগিয়ে যান নাতাশা। বাঘের এই ভালবাসাকে দেখে রীতিমতো অভিভূত তিনি। পরে ফেসবুকে ব্রিটনি লেখেন, মুহূর্তটা সত্যিই খুব মিষ্টি ছিল।
বলা বাহুল্য, সোশ্যাল মিডিয়ায় মজার মজার কমেন্ট আসতে থাকে এই ঘটনাকে কেন্দ্র করে। এক ব্যক্তি লেখেন, ‘আমি বুঝতে পারছি না হাসা উচিত না ভয় পাওয়া উচিত।’

দেখুন ভিডিও